Vi er på biblioteket glade for den arbejdsro det giver ikke at være underlagt besparelser. Det kan give os mulighed for at være nærværende for borgerne, der kommer fysisk på biblioteket, enten for at bruge vores tilbud på stedet, låne nogle materialer eller være en del af fællesskaber gennem arrangementer, læseklubber m.m.

Derudover giver det også mere luft til at udvikle arbejdet med læselyst og litteratur som en del af satsningen på mental sundhed.

Vores betænkelighed går på, om Borgerservice vil blive ramt af besparelser på konto 6, der rammer administrationen. Det arbejde, som foregår i Borgerservice, er i høj grad direkte brugerrettet og gør en stor forskel for den enkelte borger og hvis vi skal kunne fortsætte det arbejde med samme kvalitet som i dag, kræver det, at vi kan fortsætte med samme budget som i dag.

Borgerservice har gennem de sidste år fået pålagt flere arbejdsopgaver, som andre styrelser eller institutioner har haft.

Den nye paslov har forårsaget, at man ikke må sende pas til borgerens folkeregistre adresse længere. Det har givet os mere arbejde med at modtage, skanne og lægge passene i passkabet samt flere personlige henvendelser.

Fra Digitaliseringsstyrelsen har vi fået pålagt flere opgaver med bl.a. Digital Fuldmagt og alt arbejde omkring den. Organisatorisk har vi oprettet et nyt fagområde, som skal varetage sagsbehandling samt vejledning til borgere og pårørende, som har brug for viden om, hvordan de skal agere i det offentlige på vegne af deres nærtstående og/eller fuldmagtgiveren.

Regeringens Digitalstrategi udspil ”Et digitalt samfund for alle”, indeholder 5 strategiske udspil.

Et af udspillene er, at det skal være nemmere og hurtigere at få hjælp til at anvende de offentlige digitale løsninger, både på tlf. og ved fremmøde i Borgerservice.

Fra KL har vi fået opgaven med MitID, hvor Borgerservice er tovholder på opgaven. Vi forventer, at borgerne vil få brug for os i den kommende tid, i forbindelse med overgangen fra NemId til MitID, og allerede nu bruges der 2½ dag om ugen på hjemmebesøg i forhold til MitID opgaven.

Refusionen fra regeringen i forbindelse med den ekstra bemanding, som MitID har nødvendiggjort, står slet ikke mål med udgiften og opgaven med MitID forventes også fremadrettet at være større end opgaven med NemID.

Situationen i Ukraine har udløst flere indrejser til Folkeregister og givet 1 -2 medarbejdere en hel dags arbejde i Jobcenteret med at udstede NemID og MitID.

Derudover giver eDoc os merarbejdere udfordringer. Systemet er tit nede og dette giver længere sagsbehandlingstid.

Under pandemien og hele nedlukningen holdt Borgerservice åbent for borgere, som havde akut brug for personlig henvendelse, samt udlevering af Coronapas og undtagelse for test og vaccine. Det er en vigtig pointe for os at kunne varetage og udføre vores kerneopgave, som er mødet med borgerne, men det bliver svære med flere opgaver og færre ressourcer.

Til slut vil vi gerne rejse en lille bekymring i forhold til besparelse i forbindelse med ubesatte chefstillinger. For Kultur- og idrætsområdet kan det ikke lade sig gøre at fortsætte det tætte samarbejde mellem bibliotek og kultur- og idrætsforvaltningen uden en genbesættelse af den ledige chefstilling. Besparelsen kommer på en måde, så den rammer tilfældigt og uden styring i forhold til konsekvenserne – for medarbejderne og for det arbejde, der udføres.

Det er nødvendigt med det rette ledelseslag for at kunne understøtte den gode og sunde arbejdsplads i forhold til trivsel og sygefravær. Dette bliver ikke mindre vigtigt i en tid, hvor fastholdelse af medarbejdere er et indsatsområde for kommunen.

På vegne af medarbejdersiden i LMU for Biblioteks- og borgerserviceområdet.

Karen-Margrethe Revsbæk